**Program nastopov slovenskih avtorjev na knjižnem sejmu v Leipzigu in v Berlinu. Sodelovanje Javne agencije za knjigo RS in Periskopa, Društva za povezovanje ustvarjalnih pobud med Slovenijo in Nemčijo**

**Sreda, 11. 3. 2015, ob 22:00**

**Branje Anje Golob v Lyrikbuchhandlung**

Lyrikbuchhandlung (slo. Pesniška knjigarna) je projekt, ki od leta 2012 vsako leto ob leipziškem sejmu podpira nemške in avstrijske založbe, ki imajo v svojem knjižnem programu več kot 50 % poezije. Lyrikbuchhandlung ponuja prostor za predstavitve teh manjših založb in organizira branje poezije. Ob izidu izbora pesmi Anje Golob v nemškem prevodu se bo slovenska pesnica z branjem iz svoje knjige *"ab und zu   neigungen"* predstavila nemški publiki.

Lokacija: Kunstraum D21 na Demmeringstr. 21, Leipzig-Lindenau

**Sobota, 14. 3. 2015, ob 10:30**

**Dort, wo das Kind das Kerbtier fing**

**Branje Anje Golob in Nataše Kramberger ter pogovor z Mono Hornung**

Pesnica Anja Golob in pisateljica Nataša Kramberger, ki živita med Slovenijo, Brusljem, Londonom, Berlinom in Milanom, se bosta z branjem in pogovorom sprehodili po svojih »poetičnih mestih«, krajih, ki zaživijo, ko jezik sreča ustvarjalni um in nemirnega duha. Kam se zateči, ko pokliče poezija? So poetična mesta preslikava živih, resničnih mest, so njihov *miks*, *šejk* ali *upgrade*? Ali pa, nasprotno, so svoj svet? Dve poetiki, ki ju druži igrivost, humor, strast in ustvarjalna slast, bosta na vprašanja geografije odgovarjali z zemljevidom poezije.

Lokacija: Cafe Europa, hala 4, Leipziger Buchmesse

**Nedelja, 15.3. 2015, ob 13:30**

**Hotel Sonnenschein**

**Branje Dušana Šarotarja in Daše Drndić ter pogovor z Mono Hornung**

Med vzhodom, zahodom in spominom. Hrvaška pisateljica Daša Drndić in slovenski pisatelj in pesnik Dušan Šarotar imata zelo prepoznavna literarna glasova. V svojih uspešnih romanih *Sonnenschein* in *Biljard v Dobrayu* oba tematizirata usodo judovske skupnosti med in po drugi svetovni vojni. Branje odlomkov iz romanov bo dopolnil pogovor z Mono Hornung o zgodovinskem spominu, identiteti, domu in ranjenih mestih od Trsta do Murske Sobote v romanih.

Lokacija: Cafe Europa, hala 4, Leipziger Buchmesse

**Torek, 17. 3. 2015, ob 20:00**

**Slovenski literarni večer v Berlinu**

**Branje Anje Golob, Nataše Kramberger in Dušana Šarotarja.**

V sodelovanju z berlinskim društvom Lettrétage (http://www.lettretage.de/), ki velja za najmlajšo in najbolj inovativno literarno hišo v Berlinu, bo Periskop večino slovenskih avtorjev, ki bodo sodelovali na leipziškem knjižnem sejmu, predstavil še v Berlinu. Vabljeni pisatelji in pisateljice so si med seboj zelo različni, vendar jih vseeno povezuje sorodna poetika, zato bodo Anja Golob, Nataša Kramberger in Dušan Šarotar odlično predstavili prerez sodobne slovenske književnosti.

Lokacija: Lettrétage, Mehringdamm 61, 10961 Berlin